Intathelizindaba Zithi Kumele Zibe Kuluhlu Lwabamele Bahlatshwe Kuqala Ijekiseni leCovid 19 Vaccine
Abenhlanganiso lezi bathi ngoba bavele bakhona kuluhlu lwenhlangothi zezisebenzi eziqakathekileyo, ama essential workers, kusukela ekuqaleni kweziqondiso zeLockdown. 
HARARE — Abenhlanganiso ezimela intathelizindaba bakhuthaza uhulumende ukuba afake intathelizindaba kuluhlu lwamaqembu azoqala ukuhlatshwa ijekiseni lokuvikela umkhuhlane we COVID-19. Linkuthazo iza ngesikhathi uhulumende esanda kwamukela umuthi we Sinopharm kungekho nhlawulo ovele kweleChina. Uhulumende uthi phezu kwesipho senkulungwane ezingamakhulu amabili zamajekiseni awe vaccine lawa kulamanye azinkulungwane ezingamakhulu ayisithupha- 600,000, asebewathenge kweleChina, abawakhangelele ukufika elizweni ekuqaleni kwenyanga ezayo kaMbimbitho. Kungalesi sizatho abenhlanganiso ezimela intathelizindaba okugoqela abe Media Institute of Southern Africa - MISA Zimbabwe, bemkhuthaza uhulumende ukuba akangazikhohlwa intathelizindaba lapho eqala ukuhlaba labo abasebenza kunhlangothi ezimqoka ama frontline workers. Isiphathamandla seMISA Zimbabwe, uNqaba Matshazi uchasisa ngenkuthazo yabo leyi. “E-Zambia sebenze njalo ukuthi hayi nxa kusenziwa okuthiwa yiPriority list, intathelizindaba lazo zikhona phezulu khonalapho ukuthi ziyathola liVaccine ekhona. Ngakho ke bekuyisicelo sethu kuhulumende ukuthi bekhangele ukuthi amaJournalists lawo efakwe khonapho.” Isikhulumeli senhlanganiso yentathelizindaba ezisacathulayo eye Young Journalists Association - Zimbabwe - YOJA uLeopold Munhende uthi kusobala ukuba uhulumende engaziqakathekisi kangako intathelizindaba. “Singakhangela iLockdown eyethulwa ngoMarch last year, basikhohlwa lathi ukuthi besifake ku list eyamaEssential Service Providers kodwa yibo ababesibiza kumaPress Conferences, asazi ukuthi babesithi sizabuya njani. Siphinde sikhangele ngoJanuary uVice President Constantino Chiwenga esinika iList elama Essential Service Providers, wasikhohlwa futhi. Sesibona ke iVaccine isibuya ivela eChina and kukhanya labo baphinde basikhohlwa kodwa bayabe belokhu besibiza kumaPress Confrences.” Okusekelwe ngeyinye njalo intathelizindaba esebenza izimele u Desire Tshuma. “Njengoba isifikile, uhulumende ubesehle wafaka iCategory yabantu abazaqala ukuhlatshwa, amaFronline Workers. AmaJournalists baqale labo babe yi one of the first bantu amaFronline Workers abazaphiwa leyo Vaccine.” Kunsukwana ezisanda kwedlula umsekeli womphathintambo wezempilakahle, uDokotela John Mangwiro uchasisele uzulu ngendlela uhlelo lokuhlatshwa kwabantu amajekiseni luzoqhutshwa ngayo kodwa isimanga yikuba akazange agoqele intathelizindaba. “Isigaba sakuqaka kuzakuba ngesalabo abasebenza kunhlangothi ezibalisa olwezempilakahle, kumingcele, iZIMRA, abeImmigration Customs, abasebenza ezindlini zokuphumulela amaFuneral Palours, abakuhlangothi lwezomvikela, amaVillage Health Workers.” Abenhlanganiso ezimela intathelizindaba zihle zahlaba omkhulu umkhosi zisithi umkhuhlane weCOVID-19, kunje usuthethe abakuloluhlangothi abanengi abagoqela, oZororo Makamba, Janet Munyaka owayesebenzela umsakazo weZBC, uFoster Dongosi owayengunobhala jikelele wenhlanganiso emela intathelizindaba eye Zimbabwe Union of Journalists – ZUJ, owake wasebenzela umsakazo we ZBC ongomunye wabalwa impi yenkululeko, uCharles Kawadza labanye.